La Biblioteca promou una campanya d'adopció i recollida d'aliments per a animals
17 de desembre de 2020

La Biblioteca Municipal s'ha sumat a la campanya llançada aquesta setmana per la regidoria de Benestar Animal per a conscienciar a la ciutadania de la necessitat d'adoptar, amb responsabilitat, en comptes de comprar.

D'aquesta forma i durant tot el Nadal els veïns i veïnes poden acostar-se a conéixer l'arbre que engalana l'entrada a l'edifici i que està decorat amb unes boles molt especials: les fotografies dels gossos que actualment estan en la protectora i necessiten una llar.

La campanya es completa, a més, amb la recollida d'aliments per als animals que resideixen en el Refugi de Sant Antoni de la Societat Valenciana Protectora d'Animals i Plantes (SVPAP) i que estarà rebent les donacions d’elianers i elianeres fins al pròxim 7 de gener.

L'edil de Biblioteca, Jorge Pérez Comeche, ha convidat a la ciutadania a participar en la  donació per a donar suport a l'acció de les entitats que s'ocupen i preocupen dels animals sense llar i, a aquells que responsablement prenguen la decisió d'incloure un d'aquests éssers en les seues vides, que pensen a adoptar, abans de comprar i que tinguen en compte les conseqüències de la seua decisió, “ja que no són cap joguet, sinó algú que sent com nosaltres”, ha advertit en al•lusió a la campanya.